Napanelo vikapite myedi sita,
njelo Gabuliyeli Nnungu kuntuma auke kunjini umo wa ku Galileya wavashishema Nashaleti
kwamwali jumo ntete we wantamadíle nnemba jumo kunnomba walina Yoshe walikola limwe Daudi.
Mwali aju vashinshema Maliya.
Múntenga akawike pavele nkongwe aijá atédoni,
“Mashala ako wako útananigwidye.
Umu avelé namu wako!”
Maliya akaigwe malove alo,
andíitukanga namene kutwala kulyudya shintimatima kushidoni,
“Shuudyangidi ashi shuudyangidi shani?”
Kanji njelo kushidoni,
“Maliya,
haunajope!
Wako Nnungu andikutanana.
Lola!
Undaimita kummaleka mwana nnume kutwala kumupa lina lya Yesu.
Jojo jo andava nang'olo.
Vananshema mwanagwe Wapashanya-uti.
Mwana ajo,
Umu Nnungu anantakatuwidya shiumu shanakulumunu Daudi.
Andavatawala venentete vake Yakobo muvyaka víkamalilika;
utawala wake hauva na mwisho.”
Maliya kunjang'ula njelo jo doni,
“Da shinu ashi shilota kuvalela mwashi nangu nikanava kummanya nnume?”
Njelo do,
“Andakushulukila Imumu Wanashwe na dimongo dyake Wapashanya-uti dindakwinikidya.
Nadoni jo mwana waulota kummaleka jo,
vananshema Wakwilimyanga,
Mwana wa Nnungu.
Lola!
Ata jo nkuluvo Lishabeti àkangapele avi,
andiimita shitumbo shamwana nnume.
Jo wavashinshema ákavaleka jo,
ambi apa ankuvanavo shitumbo shamyedi avi,
sita.
Mwaa Nnungu pake po,
hashipali shinkamadyangídya.”
Kutwala Maliya kushidoni,
“Elo,
ntumwa nkongwe umwe Umu,
apali apa;
vingutandeke kenga mo mwautangaladile mo.”
Bai nae akatangole davo,
njelo andínyema.